# John Flamsteed

John Flamsteed (Denby, 19 d'agost de 1646 $^{(Julià)}$ - Burstow, 31 de desembre de 1719 $^{(Julià)}$), va ser un astrònom anglès del segle xvii, conegut per haver estat el fundador i primer director de l'Observatori Reial de Greenwich.

## Vida

Flamsteed era fill d'un comerciant de malta. La seva mare va morir quan tenia pocs anys deixant el seu pare vidu i a càrrec d'ell i la seva germana que aleshores tenia unes poques setmanes. Va estudiar a l'escola de Derby, on vivien. A l'edat de catorze anys va contraure una severa malaltia reumàtica que va arrossegar tota la seva vida: my distemper, com ell l'anomenava.
Va iniciar els estudis d'astronomia pel seu compte després de quedar fortament impressionat per la lectura de la Sphera de Sacrobosco. Va estudiar amb profunditat les obres de William Gascoigne, Jeremiah Horrocks i William Crabtree.
El 1670, després d'haver calculat algunes ocultacions de la Lluna, va anar a Londres on va conèixer Henry Oldenburg (secretari de la Royal Society) i John Collins, amb els qui mantindrà una viva correspondència. Ells el presentaran a Jonas Moore, que l'apadrinarà la resta de la seva vida.
El mateix any, ingressa al Jesus College de la Universitat de Cambridge. Tot i que no sembla haver estat un alumne resident del College, obté el seu grau de Magister el 1674 i assisteix a les classes d'Isaac Barrow i d'Isaac Newton.
El 1675, a instàncies de Moore, el rei Carles II el nomena Astrònom Reial (el primer d'una llarga sèrie) i primer director de l'Observatori Reial de Greenwich que s'havia construït un any abans, obra de l'arquitecte Christopher Wren. L'objectiu de l'observatori era el de servir la navegació, permetent el càlcul de la longitud terrestre amb la posició relativa de la Lluna en el cel.
Tot i que la dotació econòmica de l'observatori era entre inexistent i molt minsa, Flamsteed va construir aparells a les seves expenses que li van permetre, al llarg dels anys, obtenir un gran conjunt d'observacions molt precises de les estreles i la Lluna.

## Obra

La seva principal obra és la Historia coelestis Britannica , publicada de forma pòstuma el 1725 per la seva esposa, Margaret. El llibre és un catàleg de gairebé tres mil estrelles, amb les seves posicions establertes amb una exactitud mai obtinguda fins a la data.
Era un observador meticulós i va el primer astrònom que va estudiar sistemàticament la paral·laxi anual.
Un avenç de les seves observacions s'havia fet sense el seu permís el 1712, el que va provocar una agra polèmica amb Newton i Halley, instigadors de la publicació als qui Flamsteed mai va perdonar haver publicat unes dades que ell no volia publicar per considerar-les incompletes i no prou exactes. El 1714, Flamsteed va comprar tres-cents dels quatre-cents exemplars d'aquesta edició i els va cremar.
La seva extensa correspondència ha sigut objecte d'edició recentment.

## Referències

* ↑ Asimov, Isaac. «Flamsteed, John». A: Enciclopedia biográfica de ciencia y tecnología : la vida y la obra de 1197 grandes científicos desde la antigüedad hasta nuestros dias (en castellà). Nueva edición revisada. Madrid: Ediciones de la Revista de Occidente, 1973, p. 129. ISBN 8429270043.
* ↑ Jones, 1947, p. 180.
* ↑ Kollerstrom, 2007, p. 373.
* ↑ Jones, 1947, p. 181.
* ↑ Forbes, Murdin i Willmoth, 1995, p. 1.
* ↑ Jones, 1947, p. 182-183.
* ↑ Jones, 1947, p. 183.
* ↑ Jones, 1947, p. 185-186.
* ↑ Spiegel, 2015, p. 17.
* ↑ Williams, 1979, p. 102 i ss.
* ↑ Kollerstrom, 2007, p. 374.
* ↑ Meadows, 1996, p. 250-253.
* ↑ Forbes, Murdin i Willmoth, 1995, p. 1 i ss.

## Bibliografia

* Forbes, Eric G.; Murdin, Lesley; Willmoth, Frances (eds.). The Correspondence of John Flamsteed, The First Astronomer Royal (en anglès). CRC Press, 1995. ISBN 978-0-7503-0819-9.
* Jones, Spencer «Tercentenary of John Flamsteed (1646-1719)» (en anglès). Popular Astronomy, Vol. 55, 1947, pàg. 180-185. ISSN: 0261-0892.
* Kollerstrom, Nicholas. «Flamsteed, John». A: Thomas Hockey (ed.). Biographical Encyclopedia of Astronomers (en anglès). Springer, 2007, p. 373-374. ISBN 978-0-387-31022-0.
* Meadows, A. J. «John Flamsteed, Our Astronomical Observator» (en anglès). Notes & Records of The Royal Society, Vol. 50, Num. 2, 1996, pàg. 250-253. DOI: 10.1098/rsnr.1996.0029. ISSN: 1743-0178.
* Spiegel, Richard J. «John Flamsteed and the turn of the screw: mechanical uncertainty, the skilful astronomer and the burden of seeing correctly at the Royal Observatory, Greenwich» (en anglès). The British Journal for the History of Science, Vol. 48, Num. 1, 2015, pàg. 17-51. DOI: 10.1017/S0007087413000952. ISSN: 0007-0874.
* Williams, M.E.W. «Flamsteed's Alleged Measurement of Annual Parallax for the Pole Star» (en anglès). Journal for the History of Astronomy, Vol. 10, Num. 2, 1979, pàg. 102-116. DOI: 10.1177/002182867901000203. ISSN: 0021-8286.

## Enllaços externs

* O'Connor, John J.; Robertson, Edmund F. «John Flamsteed» (en anglès). MacTutor History of Mathematics archive. School of Mathematics and Statistics, University of St Andrews, Scotland.
* Thoren, Victor E. «Flamsteed, John» (en anglès). Complete Dictionary of Scientific Biography, 2008. [Consulta: 19 juliol 2014].
* Westfall, Richard S. «Flamsteed, John» (en anglès). The Galileo Project, 1995. [Consulta: 24 octubre 2024].